ET Euroopa Liidu Teataja C 125/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 125/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 artiklile 51 (1)

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„POMELO DE CORSE”

EÜ nr: FR-PGI-0005-01085 – 15.01.2013

KGT ( X ) KPN ( )

1. Nimetus

„Pomelo de Corse”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

„Pomelo de Corse” on tsitrusvili, mis on aretatud sordist „Star Ruby’ või hübriidi Citrus Paradisi muudest sortidest, mida on registreerimisprotokolli kohaselt lubatud uue sordi aluseks võtta. Lubatud sortide loetelu koostab taotlejate rühm. Loetelu uuendamisel võetakse arvesse uute sortide registreerimisprotokolle, sest eesmärk on tagada, et lubatud sortidel oleks tsitrusviljaga „Pomelo de Corse” sarnased omadused ning need vastaksid järgmistele valikukriteeriumitele: õied rikkalikud ja kobaras, vili seemneteta, vilja sisemus punane ja aromaatse maitsega. Pärast iga muudatust jagatakse loetelu tootjatele, samuti kontrolliasutustele ja pädevatele järelevalveasutustele.

Pookealustena on lubatud kasutada sorte ‚Poncirus Pomeroy’, ‚Citrange Carrizo’ ja ‚Citrange C 35’.

Vili on seemneteta, kollase sileda koorega, millel võib olla üks oranžikaspunane laik, viljaliha on roosakas, punane või purpurne.

Kaitstud geograafilise tähisega tsitrusviljadest „Pomelo de Corse” tohib turustada ainult kõrgemasse või esimesse kategooriasse kuuluvaid vilju.

Turustamiseks jagatakse viljad kümnesse suurusklassi, viljade väikseim läbimõõt on 81 mm ja suurim läbimõõt 139 mm.

„Pomelo de Corse” on väga mahlane, vilja mahlasisaldus on vähemalt 38 %. Viljal on aromaatne ja magus maitse.

Vili peab vastama järgmistele kriteeriumitele:

happesus (A) peab olema vähem kui 2 grammi sidrunhapet 100 grammi mahla kohta,

suhkruid (E) vähemalt 9 Brixi kraadi või rohkem,

suhkrute (E) ja happesuse (A) suhe (E/A) mahlas peab olema suurem kui 6.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Istutamine ja tootmine ning viljade korjamine ja kalibreerimine peavad toimuma piiritletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Käitlemiskeskuses tohib viljad kalibreerimise käigus katta vaid naturaalsest vahast valmistatud kattekihiga.

Viljade ladustamine, sortimine ja pakendamine peavad toimuma geograafilises piirkonnas.

Tsitrusviljad „Pomelo de Corse” pakendatakse

— kihiti kasti, (tootmisliini lõpus kleebitakse kasti igale ülemises kihis asuvale viljale kleebis „Pomelo de Corse”; 50 % viljadest on kleebisega),

— laastukorvikestesse (müügipakend) või võrku.

Võrku pakendatud viljad pakitakse omakorda kastidesse.

Puuviljade vedu suurtes kastides on keelatud.

Kui tsitrusviljad „Pomelo de Corse” on pakendatud kinnistesse pakenditesse (müügipakend, võrk), ei pea neile kleebiseid kleepima.

Tsitrusviljad „Pomelo de Corse” on värsked ja korjatud parimas küpsusastmes. Korjatud vilju ei ole säilitamise eesmärgil taimekaitsevahendiga ühelgi viisil töödeldud. Seega ei kannata viljad raputamist ja muljumist, mis võib kaasneda pikaajalise transportimisega lahtiselt suurtes kastides. Viljade transportimisel suurtes kastides ja suletud ruumis (näiteks transportimisel meritsi ja seejärel külmutusautodes) on õhu ringlus takistatud ning tulemuseks on ebaühtlane hoiukliima, mis põhjustab viljade ebaühtlast füsioloogilist arengut suures kastis. Kirjeldatud riski vältimiseks on keelatud transportida puuvilju suurtes kastides ja kehtestatud kohustus pakendada puuviljad geograafilises piirkonnas. See aitab tagada tsitrusviljade „Pomelo de Corse” välimuse ja omaduste säilimise.

Lisaks tehakse käitluskeskustes ka muid pakendamisega vahetult seotud toiminguid (sortimine, nõuetele vastavuse kontrollimine ja märgistamine), mis peavad toimuma puuviljaaia läheduses, seega täiendavad keskused tootjate tegevust ning aitavad vältida lahtise puuvilja ülemäärast käitlemist. Viljade pakendamine võrkudesse enne nende asetamist kastidesse võimaldab vältida pakendamata puuviljade edaspidist käitlemist, mis võib neid kahjustada.

Toote pakendamine geograafilises piirkonnas aitab lisaks toote omaduste ja kvaliteedi säilitamisele parandada ka toote jälgitavust. Puuviljade lahtisel transportimisel võivad need seguneda muu päritolu puuviljadega. Tsitrusviljad „Pomelo de Corse”, mis on toodetud ja pakendatud geograafilises piirkonnas, on pakendatud kas madalasse pappkasti või kinnisesse pakendisse.

3.7. Erieeskirjad märgistamise kohta

Märgistusel on

— toote nimi „Pomelo de Corse”

— ja Euroopa Liidu kaitstud geograafilise tähise logo.

4. Geograafilise piirkonna täpne määratlus

Geograafilise piirkonna tunnused on järgmised: kõrgus merepinnast alla 300 meetri, nõlva kallak alla 25 % ja kaugus merest vähem kui 15 km, ning see hõlmab järgmiste haldusüksuste territooriumi:

Haute-Corse’i departemang:

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno.

Corse-du-Sudi departemang:

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Seos geograafilise piirkonnaga

5.1. Geograafilise piirkonna eripära

5.1.1. Looduslikud tegurid

Pinnase omadused

Tsitrusviljaliste mullad on liivase, savise ja lubjase tekstuuriga ning enamasti üsna happelised. Muldade geoloogilise aluspõhja moodustavad graniit ja kiltkivi.

Ilmastikutingimused

Geograafiline piirkond asub saarel ning piirkonna ilmastikku mõjutab nii saare laiuskraad kui ka mägine reljeef.

Korsika asub 42. põhjalaiusel, mis on tsitrusviljade kasvatamise põhjapiir.

Erinevalt teistest greibisortidest, mis vajavad palju soojust, on Korsikal aasta keskmine temperatuur sordi „Star Ruby’ jaoks sobiv, et toimuks kogu arengutsükkel ja viljad saavutaksid optimaalse küpsuse ning viljade kasv ei peatuks liiga kõrge temperatuuri tõttu.

Mere mõju ja mägise reljeefi tõttu on temperatuur mõõdukam ning sademete hulk ja õhuniiskus on suurem kui muu päritolu tsitrusviljade tootmispiirkondades.

Saarelise asukoha mõju taimekaitsevahendite kasutamisele greibikasvatuses

Asjaolul, et Korsika on saar, on taimetervise seisukohast oluline mõju tsitrusviljade „Pomelo de Corse” kasvatamisele. Näiteks ei esine Korsikal mitmesuguseid raskeid viirus- ja seenhaigusi (Tristeza, Stubborn).

5.1.2 Inimtegur

Tsitrusviljade kasvatamine on Korsikal juba väga vana traditsioon, mis mõne autori arvates ulatub ristiusuajastu algusesse.

Tsitrusviljade „Pomelo de Corse” esimesed istandused loodi ligikaudu 30 aastat tagasi ettevõtlike tootjate poolt, kes koondusid, et anda oma panus sektori arendamisse.

Tsitrusviljade „Pomelo de Corse” tootmine on praegu saarel muude puuviljade tootmise seas tähtsal kohal.

Tootmisele on iseloomulik

— põllumajandustegevus väikestel maatükkidel;

— taimekaitsevahendite vähene kasutamine tänu saarelisele asukohale;

— Korsika tsitrusviljatootjate oskusteave, mis võimaldab põhjalikku seiret ja taimetervisega seotud riskide paremat ohjeldamist;

— viljad korjatakse käsitsi, kui need on saavutanud puu otsas optimaalse värvuse ja küpsuse.

5.2. Toote eripära

„Pomelo de Corse” on kollase sileda koorega, millel võib olla üks oranžikaspunane laik, viljaliha on roosakas, punane või purpurne.

Vili värvub loomulikul moel puu otsas. Viljad korjatakse, kui need on saavutanud koristusküpsuse, mis määratakse lähtuvalt organoleptilistest omadustest (aromaatne ja magus maitse) ning väljendub suhkrute ja hapete tasakaalus ja mõrkja maitse puudumises. Puuviljade kvaliteet sõltub kuivainesisalduse (E) (hõlmab üldsuhkrusisaldust) ja üldhappesuse (A) tasakaalust.

Kaubanduslikust seisukohast on kvaliteet rahvusvaheliste standardite kohaselt määratletud vaid ühe näitajaga – viljade mahlasisaldus peab olema vähemalt 35 %. Tsitrusvilja „Pomelo de Corse” mahlasisaldus on suurem kui 38 %, mis annab viljadele eriomase mahlakuse.

Saagikoristus toimub käsitsi ja puuvilju ei ole pärast korjamist taimekaitsevahenditega töödeldud, seega säilivad neil kõik värskusele iseloomulikud omadused.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Kaitstud geograafilise tähise „Pomelo de Corse” andmisel tsitrusviljadele lähtutakse peamiselt selle puuvilja erakordsest kvaliteedist (suhkru ja happesuse tasakaal, mahlasisaldus, intensiivne värvus, sile koor) ja mainest kogu riigis.

Geograafilise piirkonna mullad erinevad muude võimalike tootmispiirkondade pinnasest Vahemere piirkonnas ning mulla omadused on võimaldanud aretada perekonna Poncirus isenditest ja selle hübriididest pookealused sordist „Star Ruby’ pärit greibi kasvatamiseks. Need pookealused tagavad puuviljadele iseloomuliku kvaliteedi (hea suhkrute ja hapete tasakaal ning mahlasisaldus, sile koor), mis on parem kui maailmas sagedamini kasutatavate muude pookealuste puhul saavutatav kvaliteet.

Korsika mõõdukad kliimatingimused võimaldavad sordil „Star Ruby’, millel on looduslikult suur lükopeenisisaldus, seda eripära igakülgselt esile tuua ja seepärast on tsitrusviljade „Pomelo de Corse” viljaliha kauni punase värvusega. Viljaliha, mis on kaunilt värvunud juba septembris–oktoobris, on talvel kollakam ning muutub märtsis–aprillis taas punakamaks. Ka vilja epiderm, mis talvel on kollakam, omandab kevadise soojaga punakama tooni.

Mõõdukad kliimatingimused kujundavad ka tsitrusvilja „Pomelo de Corse” muid olulisi iseloomulikke omadusi, nt

— mahlasisaldus on palju suurem, kui mujal kasvatatud viljadel ning

— vilja koor on sile. Tänu mere väga tugevale mõjule, mistõttu on suvel temperatuur madalam ja niiskustase vaid erandjuhtudel alla 70 %, on tsitrusviljade „Pomelo de Corse” koor sile.

Tootmistingimused ja pakendamine geograafilises piirkonnas võimaldavad tagada tarbijatele, et toode on värske ning sellel on säilinud kõik tsitrusvilja „Pomelo de Corse” hea maine aluseks olevad omadused.

Käsitsi korjatud ja pärast koristust taimekaitsevahenditega töötlemata tsitrusviljade „Pomelo de Corse” maine on tihedalt seotud Korsika kui keskkonnahoidliku saarega, kus on palju loodust, kus väärtustakse kohalikke kvaliteetseid põllumajandustooteid ja kus tsitrusviljade kasvatamisel on pikk traditsioon.

Tsitrusviljade „Pomelo de Corse” turustamine ja vedu mandrile on 2000ndatel kiiresti kasvanud ja aidanud kaasa nende puuviljade maine arengule kogu riigis.

Nii kohalikus, riiklikus, erialases kui ka üldajakirjanduses („Vegetable”, „FLD Magazine”, „FRuiTROP” ning „Corse Matin”) ilmunud artiklites tunnustatakse tsitrusviljade „Pomelo de Corse” mainet.

Viide spetsifikaadi avaldamisele:

[Määruse (EÜ) nr 510/2006 (3) artikli 5 lõige 7]

https://www.inao.gouv.fr/fichier/CDCIGPPomelodeCorseV1.doc

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.